熊禾
兴程县尹
我思程伯子，试令晋城邑。
岂第父母人，一念诚恳恻。
存心民必济，正己吏自格。
虽然一邑小，允矣天下式。
槃槃古东阳，亶为礼义国。
弦歌视曲阜，岂惟文公泽。
尚想兴学功，百年未陈迹。
古来号难治，此语谅非必。
人怀学道心，功化亦俄刻。
重惟伊洛传，道南此其脉。
家传余政谱，师授存学则。
此邦有美俗，文献犹可及。
接畛皆儒黉，兴起易为力。
当今尚文化，乡校首扶植。
非无善政人，教化岂遑急。
明公下车来，声誉已洋溢。
三年田里间，公来始休息。
简静公优为，不扰知政绩。
山人重期望，亹亹慎无斁。
四海文公邦，正学自兹出。
政教岂殊途，饰吏贵儒术。
善化必因俗，吾世俱有责。
到手事必为，莫让功第一。